text: হোয়াইট হাউসে দুই ফার্স্ট লেডির সাক্ষাৎ
  November 11th, 2016 at 12:51 pm
  হোয়াইট হাউসের মুখপাত্র জোশ আর্নেস্ট গণমাধ্যমকে বলেন, "বৃহস্পতিবার প্রেসিডেন্ট বারাক ওবামার সঙ্গে ডোনাল্ড ট্রাম্প সাক্ষাৎ করেন। এ সময় দুই ফার্স্ট লেডিও সাক্ষাৎ করেন। ফার্স্ট লেডি ও মেলানিয়া ট্রাম্প হোয়াইট হাউসে সন্তানদের লালন-পালনের অভিজ্ঞতা নিয়ে আলোচনা করেন। এছাড়া মিশেল ওবামা ভবিষ্যৎ ফার্স্ট লেডিকে হোয়াইট হাউস ও ট্রুম্যান ব্যালকনি ঘুরে দেখান। পরে দুজনই রাষ্ট্রপতির কার্যালয় ওভাল অফিসে যান।"
  উল্লেখ্য, ২০০৮ সালে ডেমোক্র্যাটিক কনভেনশনে দেয়া মিশেল ওবামার বক্তব্য নকল করে রিপাবলিকান ন্যাশনাল কনভেনশনে মেলানিয়া ট্রাম্প বক্তব্য দেন বলে অভিযোগ ওঠে। এ নিয়ে ব্যাপক সমালোচনার মুখে পড়েন মেলানিয়া ট্রাম্প। এর কয়েক মাস পরেই এ দুই নারী সাক্ষাৎ করলেন। পরে ডোনাল্ড ট্রাম্পের এক বক্তব্য লেখক এ ঘটনার দায় স্বীকার করেন।
  হোয়াইট হাউস সূত্রে জানা গেছে, প্রেসিডেন্ট বারাক ওবামার সঙ্গে বৃহস্পতিবার নবনির্বাচিত মার্কিন প্রেসিডেন্ট ট্রাম্প ৯০ মিনিট বৈঠক করেন। বৈঠক শেষে ওবামা জানান, ট্রাম্পকে নতুন অফিসে দায়িত্ব বুঝে নিতে তিনি সহায়তা করবেন। সূত্র: এনবিসি নিউজ